**Anders Christian Magnus** (født 10. april 1952) er en norsk kringkastingsmann og nyhetskommentator. Han er født i Oslo og bosatt i Bergen.

Utdannelse
----------

Han er cand.mag. med blant annet statsvitenskap fra Universitetet i Bergen i 1976.[]

Karriere
--------

### NRK

Han begynte sin journalistkarriere som stipendiat i NRK i 1978, og var deretter i fire år ved NRK Hordaland.

### *Bergens Tidende*

Fra 1982 til 1992 arbeidet han i *Bergens Tidende*.

### TV 2

I 1992 gikk han over til TV 2 som en av kanalens første nyhetsankere, og ledet senere debattprogrammene *PS* og *M* der han blant annet hadde Nelson Mandela, Yasir Arafat og Dalai Lama som gjester.

### Tilbake til NRK

I 1998 gikk han tilbake til NRK som Afrika-korrespondent, med kontor i Cape Town, der han var frem til 2002. På grunnlag av dette oppholdet skrev han boken *Min afrikanske reise*, med utgivelse i 2004. Magnus var deretter blant annet medarbeider i programmet *Forbrukerinspektørene* og medprogramleder for en landsdekkende innsamlingsaksjon på fjernsyn og arbeidet som journalist i *Dagsrevyen*.

Under dekning av en Blitz-demonstrasjon mot den danske ambassaden i Oslo i mars 2007, ble Anders Magnus og en kollega fysisk angrepet. Denne saken førte til anmeldelse.

Anders Magnus har også noen år bak seg som politisk journalist, der han har dekket de fleste politiske fagfelt, som forsvars- og justispolitikk, samferdselspolitikk og sosial- og helsepolitikk.

På nyåret 2010 skapte Magnus overskrifter da han under et *Dagsrevyen*-innslag beskrev forskjellene i Oslo-skolen, der disse kunne synes å være inndelt etter elevenes hudfarge: brune overfor hvite elever. Forfatteren Unni Lindell var blant de argeste kritikerne av denne måten å vinkle saken på, mens språkforskerne Sylfest Lomheim og Helene Uri stilte seg blant forsvarerne av Magnus' språkbruk i innslaget.

I perioden 2010–2014 var han NRKs Asia-korrespondent med base i Beijing.

Den 26. februar 2015 ble mulla Krekar arrestert på grunn av et mulig brudd på forbudet mot oppfordring til straffbare handlinger som fremkom i et intervju med Anders Magnus samme måned.

I mars 2017 var Magnus den ansvarlige for et innslag om gjenger i Oslo der han mente at det var «svenske tilstander» på Oslos østkant. Reportasjen ble klaget inn til Kringkastingsrådet, hvor to klagere mente at Magnus ikke kunne underbygge påstandene i reportasjen med forskning eller fakta. Enkelte av medlemmene i rådet kritiserte kildegrunnlaget for reportasjen, men det var bred støtte til at utfordringene med integreringen ble satt på dagsorden.

Fra høsten 2017 til 2021 var Anders Magnus NRKs korrespondent i Washington.

Den 1. mai 2022 gikk Anders Magnus av for aldersgrensen etter å ha fylt 70 år.

### Nettavisen

I 2022 begynte Magnus som kommentator i Nettavisen, der han primært dekker utenriksstoff.

Bibliografi
-----------

* *Bergen sett fra luften*, Ernst G. Mortensens forlag, 1986, ISBN 82-527-0881-1
* *Erkebergenserne*, 1985
* *Min afrikanske reise*, Aschehoug, 2004, ISBN 9788203231469

Referanser
----------

1. ↑  Stephansen, Erik (14. mai 2016). «- Jeg er for ytringsfrihet». *Nettavisen* **(norsk)**. Besøkt 19. april 2021.
2. ↑  70 års omtale i Aftenposten 10. april 2022
3. ↑  Anders Magnus (13. juni 2021). «Verden er min arbeidsplass». NRK. Besøkt 13. juni 2021.
4. ↑  «NRK anmelder voldsepisode». Aftenposten. 21. mars 2007. Besøkt 3. april 2015.
5. ↑  Gunnar Ringheim, Line Fransson og Lars Molteberg Glomnes (14. januar 2010). ««Et stort flertall av barna er brune»». Dagbladet. Besøkt 3. april 2015.
6. ↑  «Krekar pågrepet etter intervju». VG.no. 26. februar 2015.
7. ↑  NRK. «Gjenger i Oslo: Ungdom har pistoler og barn selger hasj». *NRK* **(norsk)**. Besøkt 17. mars 2017.
8. ↑  Jerijervi, Dag Robert. «NRK klages inn til K-rådet for Oslo Øst-reportasje». *kampanje.com* **(norsk)**. Besøkt 17. mars 2017.
9. 1 2  «Referat fra møte i Kringkastingsrådet 20. april 2017» (PDF). Besøkt 20.04.2021.
10. ↑  «Anders Magnus er NRKs nye mann i Washington: - Ønsket folk med tyngde og erfaring». *Dagbladet.no* **(norsk)**. 30. mars 2017. Besøkt 16. juni 2017.
11. ↑  Silvola, Nils Martin (10. mai 2022). «Anders Magnus ferdig i NRK: – Ikke noe gøy». *journalisten.no*. Besøkt 14. mai 2022. «1. mai var det ubønnhørlig over for arbeidsforholdet i statskanalen: Magnus fylte 7o år i april, og gikk ved månedsskiftet av for NRKs aldersgrense.»
12. ↑

Eksterne lenker
---------------

* Aftenposten: NRK anmelder voldsepisode, (Aftenposten, 2007)
* Bokklubben: Farefylt ferd, Min Afrikanske reise hos Bokklubben.


|  |  |  |
| --- | --- | --- |
| Forgjenger:**Anne Efskin** | **NRKs korrespondent i Afrika**(1998–2002) | Etterfølger:**Tomm Kristiansen** |
| Forgjenger:**Ole Torp** | **NRKs korrespondent i Asia**(2010–2014) | Etterfølger:**Peter Svaar** |
| Forgjenger:**Gro Holm** | **NRKs korrespondent i Washington**(2017–2021) | Etterfølger:**Tove Bjørgaas** |

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** VIAF
 |